《拜于湖张状元墓留题》
宋代·朱旷

瘦马踏乱山，盘折度村坞。
处处花柳明，耕锄遍垅亩。
麦苗见肤寸，拳屈方出土。
乃知去夏旱，布种坐迟暮。
夏租竟如何，未免催迫苦。
投鞭扣萧寺，来谒张公墓。
再拜拭泪行，畴昔感知遇。
盛年厌纷华，骑鲸上天去。
校讎三洞章，飞仙自俦侣。
笑唾人间世，一品竟何补。
世人患死生，未究死生故。
是生本不灭，来往若寒暑。
休矣勿复言，僧窗睡春雨。

作者简介：朱旷，建康（今南京市）人。当于孝宗乾道六年（一一七○）谒张孝祥墓。事见《景定建康志》卷四三。